Jorj Abherve-Gwegen

Jorj Abherve-Gwegen (Georges Abhervé-Guéguen er marilhoù-kêr), ganet e Landerne e 1946, a zo un skolaer brezhonek war e leve, un emsaver sevenadurel breizhat hag ur skrivagner brezhonek. Sinañ a ra Jorj Abherve-Gwegen (Jorj Gwegen en derou).

 Buhez 
E dibenn ar bloavezhioù 1960 hag e deroù ar bloavezhioù 1970 e kenlabouras gant ar c'helaouennoù La Bretagne réelle ha L'Avenir de la Bretagne. Oberiant e voe er strolladig politikel eus an tu-dehoù, "Bretagne Action-Jeune Bretagne", hag e skrivas en e gelaouenn Jeune Bretagne dindan an anv-pluenn, Éric Le Naour. Ezel e voe ivez eus Strollad ar Vro. Goude 1972 n'eus ket bet anv anezhañ mui er metoù politikel.

E 1975 e skrivas ul levr diwar-benn stad ar brezhoneg a dapas un tamm berzh. Mont a reas da skolaer brezhonek e rouedad skolioù Diwan, e skolioù Lesneven, Tregon ha Kraozon. E-pad ur pennad eo bet sekretour Skourr Breizh ar C'hevre Keltiek.
En hañv 2006 e reas ur veaj vras da Ekouador (anv roet gantañ), Chile hag Arc'hantina hag ul levr en deus tennet diouti.
Kemer a ra perzh e bodad-lenn levrioù brezhonek Ti ar Vro e Kemper, abaoe bloavezhioù.

 Brezhoneg ha yezhoù bihanaet 
Liesseurt eo skridoù Jorj Abherve-Gwegen, met gant stad ar yezhoù e pled dreist-holl. E levr kentañ, e galleg, a voe un flemmskrid engouestlet evit ar brezhoneg ha goude en deus skrivet kalz war saviadoù ar yezhoù bihanaet. Esperanteger eo ivez. Skrivet en deus meur a bennad e-barzh Al Liamm hag Aber.

 Oberennoù 
Pennadoù-studi
 « An euskareg er skolioù », Al Liamm niv. 169, 1975
 « Diwan : 100 ger diazez », Al Liamm, niv. 246, 247, 248-249, 250, 1988
 « Roparz Hemon, imbourc'her yezhoù dic’hortoz » », Aber, niv. 19, 2005
 « Brassell war al lennegezh okitanek », Aber, niv. 44, 2011 
 « Brest en oberenn Roparz Hemon : un intradur don », Aber, niv. 32, 2008

Levrioù
 (Jorj Gwegen), La langue bretonne face à ses oppresseurs, Kemper, Nature et Bretagne, 1975, 312 p.
 A-hed ar Panamericana, Landeda, Aber, 2007, 219 p. . Adembannet e 2012. Danevell veaj.
 Liorzh ar yezhoù, Aber, 2016. . Teskad pennadoù embannet er gelaouenn ‘’Aber’'.
 Morlenn, An Alarc'h, 2021. Romant.
 Dizoleiñ ar broioù balt, Aber, 2021
 Ribin-diribin, An Alarc'h, 2023. 3de priz e rummad Levr gwellañ e brezhoneg, da geñver Prizioù Dazont ar brezhoneg 2024.
 Tramor, An Alarc'h, 2025. . Romant.

Rummad:Ganedigezhioù 1946
Rummad:Deskadurezh vrezhonek
Rummad:Skrivagnerien Breizh an XXvet kantved
Rummad:Skrivagnerien vrezhonek an XXvet kantved
Rummad:Danevell-veaj